

	Ez a dokumentum a(z) Xromi 100 mg/ml belsőleges oldat jóváhagyott kísérőirata, amelybe ki vannak emelve az előző eljárás óta a kísérőiratot érintő változások (EMEA/H/C/PSUSA/00001692/202406).

További információ az Európai Gyógyszerügynökség honlapján található: https://www.ema.europa.eu/en/medicines/human/EPAR/Xromi























I. MELLÉKLET

ALKALMAZÁSI ELŐÍRÁS


1.	A GYÓGYSZER NEVE

Xromi 100 mg/ml belsőleges oldat


2.	MINŐSÉGI ÉS MENNYISÉGI ÖSSZETÉTEL

100 mg hidroxi-karbamidot tartalmaz milliliterenként az oldat.

Ismert hatású segédanyagok:
0,5 mg metil-hidroxi-benzoátot tartalmaz milliliterenként az oldat.

A segédanyagok teljes listáját lásd a 6.1 pontban.


3.	GYÓGYSZERFORMA

Belsőleges oldat.
Átlátszó, színtelen vagy halványsárga, viszkózus oldat.


4.	KLINIKAI JELLEMZŐK

4.1	Terápiás javallatok

A Xromi a sarlósejtes anaemia vasoocclusiv szövődményeinek megelőzésére javallott 9 hónapos kortól.

4.2	Adagolás és alkalmazás

A hidroxi-karbamid-kezelést a sarlósejtes anaemiában szenvedő betegek kezelésében tapasztalattal rendelkező orvosnak vagy egészségügyi szakembernek kell felügyelnie.

Adagolás
A dózist a beteg testtömege (tt) alapján kell kiszámítani.
A hidroxi-karbamid szokásos kezdő dózisa naponta 15 mg/ttkg, a szokásos fenntartó dózis pedig naponta 20–25 mg/ttkg/nap. A maximális dózis napi 35 mg/ttkg. A kezelés megkezdését követően 2 hónapon át havonta egyszer a fehérvérsejtek kvalitatív vizsgálata és a reticulocytaszám meghatározása mellett ellenőrizni kell a teljes vérképet.

Célértékként 1500–4000/ mikroliter abszolút neutrophilszám elérésére kell törekedni 80 000/ mikroliter feletti thrombocytaszám fenntartása mellett. Amennyiben neutropenia vagy thrombocytopenia alakul ki, a hidroxi-karbamid adását átmenetileg fel kell függeszteni valamint hetente ellenőrizni kell a teljes vérképet, és el kell végezni a fehérvérsejtek kvalitatív vizsgálatát. A vérkép normalizálódását követően a cytopenia jelentkezése előtt alkalmazott dózisnál 5 mg/ttkg-mal alacsonyabb dózissal kell újrakezdeni a hidroxi-karbamid-kezelést.

Ha a klinikai és a laboratóriumi eredmények alapján dózisemelés indokolt, a következő lépeseket kell tenni:
· A dózist 8 hetente napi 5 mg/ttkg-os lépésekben kell emelni.
· A dózisemelést enyhe myelosuppressio (abszolút neutrophilszám 1500–4000/ mikroliter között) eléréséig kell folytatni, legfeljebb naponta 35 mg/ttkg-ig.
· A dózis módosítását követően legalább 4 hetente kell ellenőrizni a teljes vérképet, amibe a fehérvérsejtek kvalitatív vizsgálata és a reticulocytaszám meghatározása is beletartozik.

A maximális tolerált dózis elérését követően 2-3 havonta laboratóriumi biztonságossági ellenőrzést kell tartani, amelynek tartalmaznia kell a teljes vérképet, a fehérvérsejtek kvalitatív vizsgálatát, valamint a reticulocytaszám és a thrombocytaszám meghatározását.

A konzisztens vagy progresszív laboratóriumi válasz megerősítése érdekében ellenőrizni kell a vörösvértestszámot (VVT), az átlagos vörösvértest-térfogatot (mean cell volume – MCV) és a foetalishaemoglobin-szintet (HbF). Ugyanakkor az MCV, a HbF vagy mindkettő növekedésének elmaradása nem indokolja a kezelés megszakítását, ha a beteg klinikailag reagál a terápiára (pl. csökken a fájdalom vagy a kórházi beutalás gyakorisága).

A hidroxi-karbamid-kezelésre adott klinikai válasz kialakulása 3–6 hónapot vehet igénybe, ezért szükséges a maximális tolerált dózis 6 hónapos próbája, mielőtt a kezelés sikertelensége miatt szóba jönne annak felfüggesztése (a kezelés be nem tartása vagy a kezelésre adott válasz hiánya miatt).

Különleges betegcsoportok

Idősek
Előfordulhat, hogy az idős betegek érzékenyebbek a hidroxi-karbamid myelosuppressiv hatására és alacsonyabb dózisra van szükségük.

Vesekárosodás
Mivel a vesén keresztüli kiválasztás az egyik eliminációs útvonal, vesekárosodásban szenvedő betegeknél mérlegelni kell a hidroxi-karbamid dózisának csökkentését. Olyan betegeknél, akiknél a kreatinin-clearance (CrCl) értéke ≤60 ml/min, a hidroxi-karbamid kezdő dózisát 50%-kal kell csökkenteni. Ezeknél a betegeknél javasolt a hematológiai paraméterek szoros monitorozása (lásd 4.4 pont).
A hidroxi-karbamid nem alkalmazható súlyos vesekárosodás (CrCl <30 ml/min) esetén (lásd 4.3, 4.4 és 5.2 pont).

Májkárosodás
Nem állnak rendelkezésre olyan adatok, amelyek alátámasztanák a májkárosodásban szenvedő betegekre vonatkozó speciális dózismódosítást. Ezeknél a betegeknél a haematológiai paraméterek szoros monitorozása javasolt. Biztonságossági megfontolások miatt a hidroxi-karbamid ellenjavallt súlyos májkárosodásban szenvedő betegeknél (lásd 4.3 és 4.4 pont).

9 hónaposnál fiatalabb gyermekek
A hidroxi-karbamid biztonságosságát és hatásosságát gyermekeknél újszülöttkortól 9 hónapos korig még nem igazolták.

Az alkalmazás módja

A Xromi szájon át alkalmazandó.

A belsőleges oldat előírt dózisának pontos kiméréséhez két adagolófecskendő (3 ml és 10 ml) található a csomagolásban. A gyógyszer megfelelő mennyiségének beadása érdekében javasolt, hogy a kezelőorvos elmagyarázza a betegnek vagy a gondozójának, hogy melyik fecskendőt kell használni a beadni kívánt dózishoz.

A kisebb, 3 ml-es fecskendő, amely 0,5 ml-től 3 ml-ig tartalmaz beosztásokat, legfeljebb 3 ml‑es dózisok kimérésére szolgál. A fecskendő használata legfeljebb 3 ml-es dózisok esetén javasolt (0,1 ml-es osztásonként 10 mg hidroxi-karbamidot tartalmaz).
A nagyobb, 10 ml-es fecskendő, amely 1 ml-től 10 ml-ig tartalmaz beosztásokat, a 3 ml-nél nagyobb dózisok kimérésére szolgál. A fecskendő használata 3 ml-t meghaladó dózisok esetén javasolt (0,5 ml-es osztásonként 50 mg hidroxi-karbamidot tartalmaz).
Nyelészavarban nem szenvedő felnőtteknél megfelelőbb és kényelmesebb lehet a szilárd belsőleges gyógyszerformák alkalmazása.

A Xromi bevehető étkezés közben vagy étkezés után, a nap bármely időpontjában, azonban az alkalmazásnak egységesnek kell lennie, tehát mindig ugyanabban az időpontban, mindig étkezés közben vagy mindig étkezés után kell alkalmazni.

A dózis pontos és konzisztens gyomorba jutásának elősegítése érdekében minden Xromi-dózis bevétele után vizet kell inni.

4.3	Ellenjavallatok

A készítmény hatóanyagával vagy a 6.1 pontban felsorolt bármely segédanyagával szembeni túlérzékenység.
Súlyos májkárosodás (Child−Pugh C osztály).
Súlyos vesekárosodás (CrCl < 30 ml/min).
Myelosuppressio toxikus tartománya a 4.2 pontban leírtak szerint.
Szoptatás (lásd 4.6 pont).
Terhesség (lásd 4.6 pont).
HIV-fertőzés elleni antiretrovirális gyógyszerek egyidejű szedése (lásd 4.4 és 4.5 pont).

4.4	Különleges figyelmeztetések és az alkalmazással kapcsolatos óvintézkedések

Csontvelő-suppressio
A kezelés előtt és közben több alkalommal ellenőrizni kell a teljes vérképet, beleértve szükség esetén a csontvelővizsgálatot, valamint ellenőrizni kell a vese- és májfunkciót is. Ha csontvelő-depressio mutatható ki, a hidroxi-karbamid-kezelés nem kezdhető el.

Rendszeresen ellenőrizni kell a teljes vérképet a fehérvérsejtek kvalitatív vizsgálata, valamint a reticulocyta- és a thrombocytaszám meghatározása mellett (lásd 4.2 pont).
A hidroxi-karbamid csontvelő-suppressióhoz vezethet; ennek első és leggyakoribb megjelenése általában a leukopenia. Thrombocytopenia és anaemia kevésbé gyakran fordul elő és ritkán figyelhető meg előzetesen jelentkező leukopenia nélkül. Csontvelő-depressio nagyobb valószínűséggel alakul ki olyan betegeknél, akik korábban sugárkezelést vagy citotoxikus daganatellenes kemoterápiás gyógyszereket kaptak, ezért ezeknél a betegeknél körültekintően kell alkalmazni a hidroxi- karbamidot. A csontvelő-suppressio gyorsan helyreáll, ha a hidroxi-karbamid-kezelést felfüggesztik. majd ezután a hidroxi-karbamid-kezelés alacsonyabb dózissal újrakezdhető (lásd 4.2 pont).

A hidroxi-karbamid-kezelés megkezdése előtt a súlyos anaemiát teljes vércserével kell korrigálni. Amennyiben a kezelés folyamán alakul ki anaemia, azt a hidroxi-karbamid-kezelés felfüggesztése nélkül kell korrigálni. A hidroxi-karbamid-kezelés korai szakaszában gyakran figyelhetők meg vörösvértest rendellenességek és megaloblastos erythropoiesis, amely gyakorlatilag spontán gyógyuló eltérés. A morfológiai elváltozás hasonlít az anaemia perniciosára, azonban nem a B12-vitamin vagy a folsav hiányának a következménye. A macrocytosis elfedheti a folsavhiány esetleges kialakulását, ezért a szérum folsavszintjének rendszeres mérése javasolt. A hidroxi-karbamid késleltetheti a plazmavas-clearance-et és csökkentheti a vas erythrocyták általi felhasználásának sebességét is, azonban látszólag nem módosítja a vörösvértestek élettartamát.

Egyéb
Korábban sugárkezelésben részesült betegeknél előfordulhat a posztirradiációs erythema exacerbatiója, ha hidroxi-karbamidot kapnak.

Vese- és májkárosodás
Jelentősen károsodott veseműködésű betegeknél a hidroxi-karbamid fokozott elővigyázatossággal alkalmazandó.
A hidroxi-karbamid hepatotoxicitást eredményezhet, ezért a kezelés alatt szükséges a májfunkció ellenőrzése.
Szorosan monitorozni kell a vese- és májkárosodásra utaló haematológiai paramétereket, és szükség esetén fel kell függeszteni a hidroxi-karbamid alkalmazását. Adott esetben a hidroxi-karbamid alkalmazását alacsonyabb dózissal kell újrakezdeni.

HIV-fertőzött betegek
A hidroxi-karbamid nem alkalmazható a HIV-fertőzés ellen használt antiretrovirális gyógyszerekkel együtt, megakadályozhatja a kezelés sikerességét és (egyes esetekben halálos) toxicitást eredményezhet a HIV-fertőzött betegeknél (lásd 4.3 és 4.5 pont).

Szekunder leukaemia és bőrrák
A myeloproliferatív betegségek, például polycytaemia miatt hosszú távú hidroxi-karbamid-kezelésben részesülő betegeknél szekunder leukaemiáról számoltak be. Nem ismert, hogy a leukaemogen hatás a hidroxi-karbamid vagy a beteg alapbetegségének következménye. Hosszú ideig hidroxi-karbamiddal kezelt betegeknél bőrrákról számoltak be. Fel kell hívni a betegek figyelmét, hogy óvják bőrüket a napfénytől. Ezenfelül a betegeknek a hidroxi-karbamid-kezelés alatt és annak felfüggesztését követően el kell végezniük a bőr önvizsgálatát, és a rutin kontrollvizsgálatok alkalmával el kell végezni a szekunder malignitások szűrését.

Cutan vasculitises toxicitás
Myeloproliferatív betegségben szenvedő betegeknél cutan vasculitises toxicitás – pl. vasculitises ulceratio és gangraena – jelentkezett a hidroxi-karbamid-kezelés során. A vasculitises toxicitás kockázata fokozott olyan betegeknél, akik korábban vagy egyidejűleg interferon-kezelést kapnak. A vasculitises ulceratiók eloszlása az ujjakon, valamint az ujjak infarctusához vagy gangraenájához vezető perifériás vasculitises elégtelenség progresszív klinikai lefolyása egyértelműen eltért attól a típusos bőrfekélytől, amelyről általánosságban beszámoltak a hidroxi-karbamid alkalmazása kapcsán. Myeloproliferatív betegségben szenvedő betegek esetében a cutan vasculitises ulceratiók potenciálisan súlyos klinikai kimeneteléről számoltak be, ezért a hidroxi-karbamid alkalmazását fel kell függeszteni, ha cutan vasculitises ulceratiók alakulnak ki.

Védőoltások
A hidroxi-karbamid és az élő vírust tartalmazó vakcinák egyidejű alkalmazása felerősítheti a vakcinában található vírusok replikációját és/vagy fokozhatja a vakcinában lévő vírus egyes mellékhatásait, mivel a hidroxi-karbamid elnyomhatja a normális védekezőmechanizmusokat. Hidroxi-karbamidot szedő betegek esetében az élő vírust tartalmazó vakcina beadása súlyos fertőzést okozhat. Csökkenhet a beteg vakcinával szembeni antitest-reakciója. A kezelés alatt és a kezelés befejezését követően legalább hat hónapon keresztül kerülni kell az élő kórokozót tartalmazó vakcinák alkalmazását, és személyes szaktanácsadást kell kérni (lásd 4.5 pont).

Alsó végtagi fekélyek
Alsó végtagi fekélyek esetén a hidroxi-karbamid fokozott elővigyázatossággal alkalmazandó. Az alsó végtagi fekély a sarlósejtes anaemia gyakori szövődménye, azonban hidroxi-karbamiddal kezelt betegek esetében is beszámoltak róla.

Karcinogenitás
A hidroxi-karbamid egyértelműen genotoxikusnak bizonyult számos tesztrendszerben. A hidroxi- karbamid várhatóan több fajnál is karcinogén hatású (lásd 5.3 pont).

Az oldat biztonságos kezelése
A betegeknek és gondozóiknak kerülniük kell a hidroxi-karbamid érintkezését a bőrrel és a nyálkahártyákkal. Ha az oldat mégis érintkezne a bőrrel vagy a nyálkahártyával, azonnal alaposan le kell mosni szappanos vízzel (lásd 6.6 pont).

Segédanyagok
A gyógyszer metil-parahidroxibenzoátot (E218) tartalmaz, amely (esetleg későbbiekben jelentkező) allergiás reakciókat okozhat.

4.5	Gyógyszerkölcsönhatások és egyéb interakciók

A myelosuppressiv hatást felerősítheti a korábbi vagy egyidejű sugárkezelés vagy citotoxikus kezelés. A hidroxi-karbamid és más myelosuppressiv gyógyszerek vagy sugárkezelés egyidejű alkalmazása fokozhatja a csontvelő-depressiót, a gastrointestinalis rendellenességeket vagy a mucositist. A sugárkezelés által kiváltott erythemát súlyosbíthatja a hidroxi-karbamid.

A hidroxi-karbamiddal és antiretrovirális gyógyszerek együttes alkalmazása tilos (lásd 4.3 és 4.4 pont).
Halálos és nem halálos kimenetelű pancreatitis jelentkezett HIV-fertőzött betegeknél a sztavudinnal vagy anélkül alkalmazott hidroxi-karbamid- és didanozin-kezelés alatt.
A hidroxi-karbamiddal és más antiretrovirális gyógyszerekkel kezelt, HIV-fertőzött betegeknél a forgalomba hozatal utáni felügyelet során hepatotoxicitásról és halálos kimenetelű májelégtelenségről számoltak be. Halálos kimenetelű, a májat érintő eseményekről leggyakrabban olyan betegeknél számoltak be, akiket hidroxi-karbamid, didanozin és sztavudin kombinációval kezeltek.
Perifériás neuropathiáról számoltak be (ami egyes esetekben súlyos volt) olyan HIV-fertőzött betegeknél, akiket egyidejűleg hidroxi-karbamiddal és antiretrovirális gyógyszerekkel, köztük didanozinnal kezeltek, sztavudinnal vagy anélkül (lásd 4.4 pont).

Didanozinnal, sztavudinnal és indinavirrel kombinált hidroxi-karbamiddal kezelt betegeknél a CD4- sejtek körülbelül 100/mm3-es csökkenését (medián érték) figyelték meg.

Kimutatták, hogy analitikai interferencia lép fel a hidroxi-karbamid és a karbamid-, húgysav- és laktátszint meghatározására használt enzimek (ureáz, urikáz és laktát-dehidrogenáz) között, ami ezen paraméterek tekintetében tévesen, emelkedett eredményeket ad a hidroxi-karbamiddal kezelt betegek esetében.

Védőoltások
Élő kórokozót tartalmazó vakcinákkal történt egyidejű alkalmazás esetén magasabb a súlyos vagy a halálos kimenetelű fertőzések kockázata. Immunsupprimált betegeknél nem javasolt az élő kórokozót tartalmazó vakcinák alkalmazása.
A hidroxi-karbamid élő vírust tartalmazó vakcinákkal történő egyidejű alkalmazása felerősítheti a vakcinában található vírusok replikációját és/vagy fokozhatja a vakcinában lévő vírus egyes mellékhatásait, mivel a hidroxi-karbamid elnyomhatja a normális védekezőmechanizmusokat.
Hidroxi-karbamidot szedő betegek esetében az élő vírust tartalmazó vakcina beadása súlyos fertőzést eredményezhet. Általánosságban csökkenhet a beteg vakcinával szembeni antitest-reakciója. A hidroxi-karbamid-kezelés és élő vírust tartalmazó vakcinával végzett, egyidejű immunizálás kizárólag akkor alkalmazható, ha az előnyök egyértelműen felülmúlják a lehetséges kockázatokat (lásd 4.4 pont).

Myeloproliferatív betegségben szenvedő betegeknél cutan vasculitises toxicitás jelentkezett a hidroxi- karbamid-kezelés során, beleértve a vasculitises ulceratiókat és gangraenát. Erről a vasculitises toxicitásról leggyakrabban olyan betegeknél számoltak be, akik jelenleg vagy korábban interferon- kezelésben részesültek (lásd 4.4 pont).

Interferencia a folyamatos glükózmonitorozó rendszerekkel  
A hidroxi-karbamid tévesen megemelheti a szenzor glükózszintjét bizonyos folyamatos glükózmonitorozó (CGM) rendszereknél, és hipoglikémiához vezethet, ha az inzulin adagolásához a szenzor glükózeredményeit használják.

4.6	Termékenység, terhesség és szoptatás

Fogamzóképes életkorú nők/Fogamzásgátlás férfiaknál és nőknél
A DNS-szintézist befolyásoló gyógyszerek, mint amilyen a hidroxi-karbamid, erősen mutagének lehetnek, ezért gondosan mérlegelni kell ezt az eshetőséget, mielőtt a gyógyszert gyermekvállalást tervező férfiaknál vagy nőknél alkalmazzák.
A férfi és nőbetegeknek egyaránt javasolt a fogamzásgátló módszerek alkalmazása a hidroxi- karbamid-kezelés előtt, alatt és után. A hidroxi-karbamid-kezelés befejezése után a fogamzásgátlás ajánlott időtartama férfi és női betegek esetében 3, illetve 6 hónap.

Terhesség
Az állatkísérletek reprodukciós toxicitást igazoltak (lásd 5.3 pont). Erre az magzati kockázatra fel kell hívni a hidroxi-karbamiddal kezelt betegek figyelmét.

A hidroxikarbamid terhes nőknél történő alkalmazása tekintetében korlátozott mennyiségű információ áll rendelkezésre.

A hidroxi-karbamid a magzat károsodását okozhatja, ha várandós nőnél alkalmazzák. A hidroxi- karbamid ezért terhesség alatt nem alkalmazható.

A gyermekvállalást tervező, hidroxi-karbamiddal kezelt betegek esetében lehetőség szerint a terhesség előtt 3-6 hónappal le kell állítani a kezelést.
Fel kell hívni a beteg figyelmét, hogy terhesség gyanúja esetén haladéktalanul forduljon orvoshoz.

Szoptatás
A hidroxi-karbamid kiválasztódik a humán anyatejbe. Mivel az anyatejjel táplált csecsemőknél súlyos mellékhatások alakulhatnak ki, a hidroxi-karbamid szedése alatt fel kell függeszteni a szoptatást.

Termékenység
A kezelés hatással lehet a férfiak termékenységére. Nagyon gyakran reverzibilis oligo- és azoospermiát figyeltek meg férfiaknál, bár ezek a rendellenességek az alapbetegséggel is összefügghetnek. Hím patkányoknál csökkent termékenységet figyeltek meg (lásd 5.3 pont).
A kezelés megkezdése előtt a kezelőorvosnak tájékoztatnia kell a férfi betegeket a spermakonzerválás (krioprezerváció) lehetőségéről.

4.7	A készítmény hatásai a gépjárművezetéshez és a gépek kezeléséhez szükséges képességekre

A hidroxi-karbamid kismértékben befolyásolja a gépjárművezetéshez és a gépek kezeléséhez szükséges képességeket. Fel kell hívni a betegek figyelmét, hogy ne vezessenek gépjárművet és ne kezeljenek gépeket, ha a hidroxi-karbamid szedése alatt szédülést észlelnek.

4.8	Nemkívánatos hatások, mellékhatások

A hidroxi-karbamid kockázati profilját sarlósejtes anaemiában klinikai vizsgálatok alapján állították fel, és hosszú távú kohorszvizsgálatok támasztják alá, amelyekbe mintegy 1935 felnőttet és 9 hónaposnál idősebb gyermeket vontak be.

A biztonságossági profil összefoglalása
A hidroxi-karbamid legfőbb toxikus hatása a csontvelő-suppressio, amely dózisfüggő. Alacsonyabb dózisok esetén sarlósejtes anaemiában szenvedő betegeknél gyakran számoltak be enyhe, átmeneti és reverzibilis cytopeniákról, amelyre a hidroxi-karbamid farmakológiája alapján számítani lehet.
A hidroxi-karbamid hatással van a spermatogenesisre, gyakran számolnak be oligospermiáról és azoospermiáról.
Az egyéb, gyakran jelentett mellékhatások közé tartozik a hányinger, a székrekedés, a fejfájás és a szédülés is.
A bőrt és a subcutan szöveteket érintő mellékhatások, például a bőr és a körömágy besötétedése, száraz bőr, bőrfekély és alopecia, általában több éves, hosszan tartó, naponta alkalmazott fenntartó kezelést követően alakulnak ki. Ritkán alsó végtagi fekélyekről, nagyon ritkán pedig szisztémás lupus erythematosusról számoltak be.
A leukaemiának és idős betegeknél a bőrráknak komoly a kockázata, bár ennek gyakorisága nem ismert.

A mellékhatások táblázatos felsorolása
A mellékhatások szervrendszer, MedDRA szerinti preferált kifejezés és gyakoriság alapján vannak felsorolva a következő gyakorisági kategóriák szerint: nagyon gyakori (≥ 1/10); gyakori (≥ 1/100 ‑ < 1/10); nem gyakori (≥ 1/1000 – < 1/100); ritka (≥ 1/10 000 – < 1/1000), nagyon ritka (< 1/10 000) és nem ismert (a gyakoriság a rendelkezésre álló adatokból nem állapítható meg).

1. táblázat: Mellékhatások

	Szervrendszeri kategória
	Gyakoriság
	Mellékhatás

	Jó-, rosszindulatú és nem meghatározott daganatok (beleértve a cisztákat és polipokat is)
	Nem ismert
	Leukaemia, bőrrákok (idős betegeknél)

	Vérképzőszervi és nyirokrendszeri betegségek és tünetek
	Nagyon gyakori
	Csontvelő-depressio, beleértve a neutropeniát (< 1500/mikroliter), a reticulocytopeniát (< 80 000/mikroliter), és a macrocytosist

	
	Gyakori
	Thrombocytopenia (< 80 000/mikroliter), anaemia (hemoglobin < 45 g/l)

	Anyagcsere- és táplálkozási betegségek és tünetek
	Nem ismert
	Testtömegnövekedés, D- vitamin-hiány

	Idegrendszeri betegségek és tünetek
	Gyakori
	Fejfájás, szédülés

	Érbetegségek és tünetek
	Nem ismert
	Vérzés

	Emésztőrendszeri betegségek és tünetek
	Gyakori
	Nausea, constipatio

	
	Nem gyakori
	Stomatitis, diarrhoea, hányás

	
	Nem ismert
	Emésztőrendszeri zavarok, gastrointestinalis fekély, súlyos hypomagnesaemia

	Máj- és epebetegségek, illetve tünetek
	Nem gyakori
	Emelkedett májenzimszintek, hepatotoxicitás

	A bőr és a bőr alatti szövet betegségei és tünetei
	Gyakori
	Bőrfekély, száj-, köröm- és bőr-hyperpigmentatio, száraz bőr, alopecia

	
	Nem gyakori
	Kiütés

	
	Ritka
	Alsó végtagi fekélyek

	
	Nagyon ritka
	Szisztémás és cutan lupus erythematosus

	A nemi szervekkel és az emlőkkel kapcsolatos betegségek és tünetek
	Nagyon gyakori
	Oligospermia, azoospermia

	
	Nem ismert
	Amenorrhea

	Általános tünetek, az alkalmazás helyén fellépő reakciók
	Nem ismert
	Láz



Egyes kiválasztott mellékhatások leírása
Csontvelő-suppressio esetén a haematológiai státusz általában a hidroxi-karbamid felfüggesztése után két héten belül áll helyre. A súlyosabb csontvelő-suppressio elkerülése érdekében fokozatos dózisbeállítás javasolt (lásd 4.2 pont).
A hidroxi-karbamid által kiváltott macrocytosis nem függ a B12-vitamintól vagy a folsavtól. A gyakran megfigyelhető anaemia főként parvovírus-fertőzés, splenicus vagy májsequestratio, veseelégtelenség következménye volt.

A hidroxi-karbamid-kezelés alatt észlelt testtömeggyarapodás a javuló általános állapot hatása lehet.

A hidroxi-karbamid által kiváltott oligospermia és azoospermia általában reverzibilis, azonban figyelembe kell venni, ha a beteg gyermeket szeretne (lásd 5.3 pont). Ezek a rendellenességek az alapbetegséggel is összefüggésben állnak.

Gyermekek és serdülők
A mellékhatások előfordulási gyakorisága, típusa és súlyossága a gyermekeknél várhatóan a felnőttekéhez hasonlóan alakul. 
A hidroxi-karbamiddal, nagyszámú (n = 1906) sarlósejtes anaemiában szenvedő beteg bevonásával végzett megfigyeléses vizsgálat (ESCORT-HU) szerint a 2–10 éves életkorú betegeknél magasabb volt a neutropenia kockázata, és alacsonyabb volt a száraz bőr, az alopecia, a fejfájás és az anaemia kockázata. A 10–18 éves betegeknél alacsonyabb volt a száraz bőr, a bőrfekély, az alopecia, a testtömeg-növekedés és az anaemia kockázata a felnőttekhez képest.

A 2 évesnél fiatalabb gyermekekre vonatkozó biztonságossági adatok korlátozottak. A III. fázisú, kettős vak, multicentrikus, randomizált, kontrollos BABY HUG vizsgálat 9–18 hónapos csecsemőknél hasonlította össze a 20 mg/ttkg/nap fix, közepes dózisú hidroxi-karbamidot a placebóval (Wang et al 2011). Az enyhe–közepesen súlyos neutropenia (abszolút neutrophilszám: 500–1249/μl) gyakrabban fordult elő a hidroxi-karbamid-csoportban, 45 résztvevő esetében 107 alkalommal szemben a placebocsoporttal, ahol 18 résztvevő esetében 34 alkalommal. A visszatérő vagy tartós neutropenia kilenc hosszú távú dóziscsökkentést (17,5 mg/ttkg/nap dózisra) eredményezett a hidroxi‑karbamid-csoportban, és öt esetnél fordult elő a placebocsoportban (p = 0,20). A hidroxi-karbamiddal kezelt csecsemők esetében nem volt szignifikáns különbség a placebóhoz képest a súlyos neutropenia (500/µl alatti abszolút neutrophilszám), a thrombocytopenia (80 000/µl alatti thrombocytaszám), az anaemia (7 g/dl alatti haemoglobinszint), a reticulocytopenia (80 000/µl alatti abszolút reticulocytaszám) vagy a kóros májfunkciótesztek (150 egység/l feletti alanin-aminotranszferáz-szint vagy 10 mg/dl feletti bilirubinszint) arányaiban.

A Xromi biztonságosságát 9 hónapos–18 éves korú, sarlósejtes anaemiában szenvedő 32 gyermek bevonásával végzett, egy kezelési karos, nyílt, prospektív, multicentrikus farmakokinetikai, biztonságossági és hatásossági vizsgálat (HUPK vizsgálat) értékelte. A hidroxi-karbamiddal összefüggő mellékhatások teljes száma 28-nak (8,3%) adódott a 9 beteg esetében (28%). A haematológiai toxicitás dominált 21 cytopeniáról szóló esettel (75%), és a bőr és a bőr alatti kötőszövet betegségeivel (5 eset; 18%). A 9 hónapos–2 éves korcsoportban 19 kapcsolódó mellékhatás (29,2%) nagyobb arányban fordult elő a 2–6 éves korcsoporttal (5 eset; 3,4%) és a 6–16 éves korcsoporttal összehasonlítva (4 eset; 3,2%). A jelentett cytopeniák jellemzően izoláltak, átmenetiek és jóindulatúak voltak.

A 2 évesnél fiatalabb gyermekek esetében a hidroxi-karbamid hosszú távú biztonságossága jelenleg nem ismert.

Feltételezett mellékhatások bejelentése
A gyógyszer engedélyezését követően lényeges a feltételezett mellékhatások bejelentése, mert ez fontos eszköze annak, hogy a gyógyszer előny/kockázat-profilját folyamatosan figyelemmel lehessen kísérni. Az egészségügyi szakembereket kérjük, hogy jelentsék be a feltételezett mellékhatásokat a hatóság részére az V. függelékben található elérhetőségek valamelyikén keresztül.

4.9	Túladagolás

Tünetek
Akut mucocutan toxicitásról számoltak be olyan betegeknél, akik a javasoltnál többszörösen nagyobb dózisban kaptak hidroxi-karbamidot. Érzékenységet, livid erythemát, oedemát figyeltek meg a tenyereken és talpakon, amelyet a kezek és lábfejek hámlása követett, továbbá a bőr intenzív generalizált hyperpigmentatióját és súlyos akut stomatitist figyeltek meg.
Sarlósejtes anaemiában szenvedő betegeknél a hidroxi-karbamid 2–10-szeres túladagolásának (a napi 35 mg/ kg maximális javasolt dózis akár 8,57-szorosa) izolált eseteiben súlyos csontvelő-elégtelenségről számoltak be. A vérkép ellenőrzése javasolt a túladagolást követő néhány hétben, mivel a felépülés elhúzódhat.

Kezelés
Az azonnali kezelés gyomormosásból áll, amelyet szükség esetén a cardiorespiratoricus rendszer szupportív kezelése követ. A betegeknél monitorozni kell a vitális jeleket, a vér- és vizeletkémiai paramétereket, a vese- és májfunkciót, valamint a teljes vérképet legalább 3 héten keresztül. Hosszabb időtartamú monitorozásra is szükség lehet. Szükség esetén vértranszfúziót kell adni.


5.	FARMAKOLÓGIAI TULAJDONSÁGOK

5.1	Farmakodinámiás tulajdonságok

Farmakoterápiás csoport: Daganatellenes szerek, egyéb daganatellenes szerek, ATC-kód: L01XX05.

Hatásmechanizmus
A hidroxi-karbamid orálisan hatásos daganatellenes szer.
Bár a hatásmechanizmus még nem teljes mértékben definiált, úgy tűnik, hogy a hidroxi-karbamid befolyásolja a DNS-szintézist azáltal, hogy ribonukleotid-reduktáz-gátlóként viselkedik anélkül, hogy a ribonukleinsav vagy a fehérjék szintézisére hatást fejtene ki.

A hidroxi-karbamid egyik hatásmechanizmusa a HbF-koncentráció növelése sarlósejtes anaemiában szenvedő betegeknél. A HbF kölcsönhatásba lép a HbS (sarlósejtes haemoglobin) polimerizációjával, ezáltal megakadályozza, hogy a vörösvértestek sarló alakúvá váljanak. A hidroxi-karbamid alkalmazása kapcsán az összes klinikai vizsgálatban a kiinduláshoz képest szignifikáns növekedés mutatkozott a HbF-szintben.
Nemrég igazolták, hogy a hidroxi-karbamid nitrogén-monoxid termelődésével jár, ami arra utal, hogy a nitrogén-monoxid stimulálja a ciklikus guanozin-monofoszfatáz (cGMP) termelését, amely ezt követően aktiválja a protein-kinázt és fokozza a HbF termelését. A hidroxi-karbamid egyéb olyan, ismert farmakológiai hatásai közé tartozik, amelyek hozzájárulhatnak az előnyös hatásokhoz sarlósejtes anaemia esetén: a neutrophilek számának csökkentése, a sarlósejtek deformálhatóságának javítása, valamint a vörösvértestek endotheliumhoz történő adhaesiójának módosítása.

Klinikai hatásosság és biztonságosság

A hidroxi-karbamid hatásosságát a sarlósejtes anaemia vasoocclusiv szövődményeinek csökkentésében 9 hónaposnál idősebb gyermekeknél öt randomizált, kontrollos vizsgálatban igazolták (Charache et al 1995 [MSH Study]; Jain et al 2012, Ferster et al 1996; Ware et al 2015 [TWiTCH], Wang et al 2011 [BABY HUG]). Továbbá ezen pivotális vizsgálatok eredményeit megfigyeléses vizsgálatok is alátámasztják, beleértve néhány hosszú távú utánkövetéses vizsgálatot is.

A hidroxi-karbamid multicentrikus vizsgálata sarlósejtes anaemiában (MSH)
Az MSH vizsgálat egy multicentrikus, randomizált, kettős vak vizsgálat volt, amelyben a hidroxi- karbamidot placebóval hasonlították össze sarlósejtes anaemiában szenvedő felnőtteknél (kizárólag HbSS genotípus esetén) azzal a céllal, hogy csökkentsék a fájdalmas krízisek gyakoriságát. Összesen 299 beteget randomizáltak; 152-t a hidroxi-karbamid és 147-et a megfelelő placebocsoportba. A hidroxi-karbamidot alacsony dózissal (naponta 15 mg/ttkg) kezdték adni, amelyet 12 hetente napi 5 mg/ttkg-mal emeltek, amíg enyhe fokú csontvelő-depressiót nem értek el, amelyet a neutropenia vagy a thrombocytopenia alapján ítéltek meg. Amint helyreállt a vérkép, a kezelést a toxikus dózishoz képest naponta 2,5 mg/ttkg-mal alacsonyabb dózisban kezdték újra.
Statisztikailag szignifikáns különbség mutatkozott a hidroxi-karbamid csoport és a placebocsoport között a krízisek átlagos éves száma (összes krízis) tekintetében, átlagos különbség –2,80 (95%‑os CI: –4,74-tól –0,86-ig), (p = 0,005), valamint a kórházi beutalást igénylő krízisek tekintetében, átlagos különbség –1,50 (95%-os CI: –2,58-tól –0,42-ig) (p = 0,007).
A vizsgálat azt is igazolta, hogy növekedett a kezelés megkezdésétől az első fájdalmas krízisig eltelt idő medián értéke (2,76 hónap a hidroxi-karbamid-karon és 1,35 hónap a placebokaron; p = 0,014), a második fájdalmas krízisig eltelt idő medián értéke (6,58 hónap a hidroxi-karbamid-karon és 4,13 hónap a placebokaron; p < 0,0024), valamint a harmadik fájdalmas krízisig eltelt idő medián értéke is (11,9 hónap a hidroxi-karbamid-karon és 7,04 hónap a placebokaron; p = 0,0002).
Az acut mellkas syndroma gyakorisága szintén csökkent a hidroxi-karbamidot szedő betegeknél a placebót szedőkhöz képest; RR 0,44 (95%-os CI: 0,28–0,68) (p < 0,001). Hasonló csökkenést figyeltek meg a vértranszfúziók arányában is, amely az életveszélyes betegség helyettesítő markere. A hidroxi-karbamid nem csökkentette a hepaticus vagy splenicus sequestratiók gyakoriságát a placebóhoz képest.

A hidroxi-karbamid hatásmechanizmusával összhangban az MSH vizsgálat a hidroxi-karbamiddal kezelt csoportok esetében statisztikailag szignifikáns növekedést mutatott a HbF-szintben (átlagos különbség 3,9% (95%-os CI: 2,69–5,11 (p < 0,0001)) és a haemoglobinszintben (átlagos különbség 0,6 g/dl (95%-os CI: 0,28–0,92 (p < 0,0014)), illetve csökkenést mutatott a haemolitikus markerek szintjében. Az MSH vizsgálat dóziscsökkentéshez vezető, fokozott haematológiai toxicitást igazolt a hidroxi-karbamid csoportban a placebocsoporthoz képest, azonban nem figyeltek meg fertőzéseket a neutropenia, illetve vérzéses epizódokat a thrombocytopenia eredményeként.

Gyermekek és serdülők

Cross-over comparison with placebo (Keresztezett összehasonlítás placebóval) (Ferster et al 1996)
Egy randomizált, keresztezett vizsgálatot végeztek 25 gyermek és fiatal felnőtt bevonásával (életkor: 2–22 éves), akik homozigóta sarlósejtes anaemiában szenvedtek és súlyos klinikai manifesztációk jelentkeztek náluk (definíció szerint 3-nál több vasoocclusiv krízis a vizsgálatba történt bevonást megelőző évben és/vagy a kórelőzményben stroke, acut mellkas syndroma, visszatérő krízisek krízismentes időszak nélkül, illetve splenicus sequestratio). A vizsgálat elsődleges kimeneteli mérőszáma a kórházi beutalások száma és időtartama volt. A betegeket random módon sorolták be, és először 6 hónapig hidroxi-karbamidot, majd 6 hónapig placebót kaptak, vagy előbb placebót, majd 6 hónapig hidroxi-karbamidot. A hidroxi-karbamid kezdő dózisa naponta 20 mg/ttkg volt. A dózist napi 25 mg/ttkg-mal növelték, amennyiben a HbF változása 2 hónap elteltével nem érte el a 2%-ot.
Csontvelőtoxicitás esetén a dózist 50%-kal csökkentették.
A vizsgálat arról számolt be, hogy 22-ből 16 beteg (73%) egyáltalán nem szorult kórházi beutalásra fájdalmas epizód miatt, amikor a hidroxi-karbamid-kezelést kapta, míg a placebóval kezelt betegek esetén ez 22 betegből csupán 3 esetében (14%) volt így. Ezenfelül csökkent az átlagos kórházi tartózkodás időtartama is; 5,3 nap a hidroxi-karbamid csoportban és 15,2 nap a placebocsoportban. A vizsgálatban nem számoltak be halálesetről. A HbF-szint növekedését és az abszolút neutrophilszám csökkenését jelentették a hidroxi-karbamid csoportban. Ehhez hasonlóan, a hidroxi-karbamid csoportban hat hónapos kezelés után a haemoglobinszint és az MCV szignifikánsan növekedett, míg a thrombocytaszám és a fehérvérsejtszám (FVS) szignifikánsan csökkent. A vizsgálat eredményeit a 2. és 3. táblázat tartalmazza.

2. táblázat: Kórházi beutalások száma és a kórházban töltött napok száma kezelésenként (mindkét időszak kombinációja) (Ferster et al, 1996)

	
	Hidroxi-karbamid (n = 22)
	Placebo (n = 22)

	Kórházi beutalások száma
	
	

	0
	16
	3

	1
	2
	13

	2
	3
	2

	3
	0
	3

	4
	1
	0

	5
	0
	1

	Kórházban töltött napok száma
	
	

	0
	16
	3

	1–10
	2
	13

	>10
	4
	6

	Tartomány
	0–19
	0–104





3. táblázat: Átlagos haematológiai paraméterek a 6 hónapos hidroxi-karbamid-kezelés előtt és után (Ferster et al, 1996)

	
	Hidroxi- karbamid-kezelés előtt
(átlag ± SD)
	Hidroxi- karbamid- kezelés után
(átlag ± SD)
	
p-érték

	Haemoglobin (Hb) (g/dl)
	8,1 ± 0,75
	8,5 ± 0,83
	Nem szignifikáns

	MCV (fl)
	85,2 ± 9,74
	95,5 ± 11,57
	<0,001

	Átlagos vörösvértest- haemoglobinkoncentráció (MCHC) (%)
	33,0 ± 2,08
	32,3 ± 1,12
	Nem szignifikáns

	Thrombocyta (×109/l)
	443,2 ± 189,1
	386,7 ± 144,6
	Nem szignifikáns

	Fehérvérsejt (×109/l)
	12,47 ± 4,58
	8,9 ± 2,51
	<0,001

	HbF (%)
	4,65 ± 4,81
	15,34 ± 11,3
	<0,001

	Reticulocyta (%)
	148,6 ± 53,8
	102,7 ± 48,5
	<0,001



Low fixed dose hydroxycarbamide in children with Sickle Cell Disease (Fix alacsony dózisú hidroxi- karbamid sarlósejtes anaemiában szenvedő gyermekeknél) (Jain et al 2012)
Egy randomizált, kettős vak, placebokontrollos vizsgálatban, amelyet egy harmadlagos ellátást nyújtó kórházban végeztek Indiában, 60 olyan (5–18 éves) gyermeket randomizáltak fix dózisú, napi 10 mg/ttkg hidroxi-karbamid (n = 30) vagy megfelelő placebo- (n = 30) csoportba, akik évente három vagy több alkalommal vértranszfúziót kaptak vagy kórházi beutalást igénylő vasoocclusiv krízisen estek át. Az elsődleges kimenetel betegenként és évente a vasoocclusiv krízisek gyakoriságának csökkenése volt. A másodlagos kimenetelek közé tartozott a vértranszfúziók és a kórházi beutalások gyakoriságának csökkenése, valamint a HbF-szint emelkedése.

18 hónapos kezelést követően szignifikáns különbség mutatkozott a vasoocclusiv krízisek számában a hidroxi-karbamid csoport és a placebocsoport között, átlagos különbség –9,60 (95%‑os CI: –10,86-tól –8,34-ig) (p < 0,00001). Úgyszintén szignifikáns eltérést mutattak ki a hidroxi-karbamid csoport és a placebocsoport között a vértranszfúziók számában, átlagos különbség –1,85 (95%-os CI: –2,18-tól –1,52-ig) (p < 0,00001), a kórházi beutalások számában, átlagos különbség –8,89 (95%-os CI: –10,04-tól –7,74-ig) (p < 0,00001) és a kórházi tartózkodás időtartamában, átlagos különbség –4,00 nap (95%-os CI: –4,87-tól –3,13-ig) (p < 0,00001). Az eredményeket a 4. táblázat ismerteti. 

A vizsgálat továbbá statisztikailag szignifikáns növekedést mutatott a hidroxi-karbamiddal kezelt csoportban a HbF- és Hb-szintekben, valamint csökkenést a haemolitikus markerekben.



4. táblázat:A klinikai események számának összehasonlítása a beavatkozás előtt és után a hidroxi- karbamid- és a placebocsoportban

	
	Hidroxi-karbamid
	Placebo
	
	

	Események száma / beteg / év
	Előtte
	18 hónap elteltével
	Előtte
	18 hónap elteltével
	P érték1
	P érték2

	Vasoocclusiv krízisek
	12,13 ± 8,56
	0,6 ± 1,37
	11,46 ± 3,01
	10,2 ± 3,24
	0,10
	<0,001

	Vértranszfúziók
	2,43 ± 0,69
	0,13 ± 0,43
	2,13 ± 0,98
	1,98 ± 0,82
	0,25
	<0,001

	Kórházi beutalások
	10,13 ± 6,56
	0,70 ± 1,28
	9,56 ± 2,91
	9,59 ± 2,94
	
	<0,001


1.A P-érték a hidroxi-karbamid- és a placebocsoport összehasonlítására vonatkozik a kiindulási állapotban
2.A P-érték a hidroxi-karbamid- és a placebocsoport összehasonlítására vonatkozik 18 hónap elteltével

Hatásosság és biztonságosság csecsemőknél (BABY HUG vizsgálat)
A BABY HUG egy III. fázisú, kettős vak, multicentrikus, randomizált, placebokontrollos, 9–18 hónapos csecsemők bevonásával végzett vizsgálat volt, amelyben az alanyok orálisan, dózisnövelés nélkül kaptak 20 mg/ttkg/nap folyékony hidroxi-karbamidot vagy placebót 2 éven keresztül. A csecsemőknél előforduló mellékhatásokat és laboratóriumi toxicitásokat eleinte, a dózis tolerálhatóságának meghatározásáig kéthetente monitorozták, ezt követően pedig négyhetente. A vizsgálat elsődleges végpontjai a lépfunkció (99mTc lépscan minőségi felvétel) és a vesefunkció (glomeruláris filtrációs ráta a 99mTc-DTPA clearance szerint) voltak. A további vizsgálatok magukba foglalták a vérképet, a HbF-et, a kémiai profilt, a lépfunkciós biomarkereket, a vizelet ozmolalitását, az idegrendszeri fejlődést, a TCD ultrahangot, a növekedést és a mutagenitást. 96 alany kapott hidroxi-karbamidot és 97 placebót; 86% teljesítette a vizsgálatot.
Az elsődleges végpontok kapcsán a kilépéskor 70 betegből 19-nél csökkent a lépfunkció a hidroxi-karbamid-csoportban, szemben a placebócsoporttal, ahol 74 betegből 28 esetben, és a DTPA glomeruláris filtrációs ráta átlagos emelkedésének különbsége a hidroxi-karbamid csoportban a placebocsoporthoz képest 2 ml/perc/1,73 m2 volt. A másodlagos végpontok esetében a következőket figyelték meg: 62 betegnél 177 fájdalomeseményt a hidroxi-karbamid-csoportban szemben a placebocsoport 75 betegénél megfigyelt 375 eseménnyel, és a hidroxi-karbamid-csoport 14 betegénél 24 dactylitises eseményt szemben a placebocsoport 42 betegének 123 eseményével. A haemoglobin és a magzati haemoglobin emelkedett a hidroxi-karbamid-csoportban, szemben a placebocsoporttal, míg a fehérvérsejtszám csökkent. A végpontok különbsége a csoportok között nem volt statisztikailag szignifikáns. A toxicitás magába foglalja az enyhe–közepesen súlyos neutropeniát.

Primer stroke-prevenció (TWiTCH vizsgálat)
A „Transcranialis Doppler (TCD) és átváltás transzfúziókról hidroxi-karbamidra” (Transcranial Doppler (TCD) with Transfusions Changing to Hydroxycarbamide, TWiTCH) az amerikai Nemzeti Kardiológiai, Pulmonológiai és Hematológiai Intézet (National Heart, Lung and Blood Institute, NHLBI) által finanszírozott, III. fázisú, multicentrikus, randomizált klinikai vizsgálat volt, amelyben 24 hónapon keresztül a standard kezelést (havi vértranszfúziók) az alternatív kezeléssel (hidroxi- karbamid) hasonlították össze 121, 4–16 éves, sarlósejtes anaemiában szenvedő gyermeknél, akiknél kóros TCD sebességet mértek (≥ 200 cm/s), és akik legalább 12 hónapon át rendszeres transzfúziókban részesültek, továbbá nem volt súlyos vasculopathiájuk, dokumentált klinikai stroke- juk vagy tranziens ischaemiás attackjuk. A vizsgálat elsődleges célja annak vizsgálata volt, hogy a hidroxi-karbamid képes-e ugyanolyan hatékonyan fenntartani a TCD sebességet a transzfúziók kezdeti időszakát követően, mint a rendszeres vértranszfúziók.
A standard kezelésre besorolt alanyok (n = 61) havonta vértranszfúziót kaptak a legfeljebb 30%-os HbS-szint fenntartása érdekében, míg az alternatív kezelésre besorolt alanyok (n = 60), miután átlagosan 4,5 évig (±2,8) kaptak vértranszfúziót, 20 mg/ttkg dózisban kezdtek szedni orális hidroxi- karbamidot, amelyet az egyes résztvevők esetében a maximális tolerált dózisig emeltek. A vizsgálat non-inferioritási vizsgálati elrendezést használt, elsődleges végpontja a 24 hónap elteltével mért TCD sebesség volt, amelyet a kiindulási (beválasztási) értékekkel hasonlítottak össze. A non-inferioritás határa 15 cm/s volt. Az első beütemezett köztes elemzés során igazolódott a non-inferioritás és a szponzor leállította a vizsgálatot. A végleges modell-alapú TCD sebesség 143 cm/s (95%‑os CI: 140–146) volt azoknál a gyermekeknél, akik a standard transzfúziókat kapták, és 138 cm/s (95%-os CI 135–142) azoknál, akik hidroxi-karbamidot kaptak. A különbség 4,54 cm/s (95%-os CI: 0,10–8,98) volt. Teljesült a non-inferioritás (p = 8,82×10-16) és a post-hoc szuperioritás (p = 0,023) követelménye. A kezelési csoportok között nem mutatkozott különbség az életveszélyes neurológiai események tekintetében. A vastúlterhelés nagyobb mértékben javult a hidroxi-karbamid karon, mint a transzfúziós karon: nagyobb volt az átlagos változás a szérumferritin-szintben (–1805, illetve – 38 ng/ml; p < 0,0001), valamint a máj vaskoncentrációjában (átlag = –1,9 mg/g, illetve +2,4 mg/g száraz májtömeg; p = 0,0011).

5.2	Farmakokinetikai tulajdonságok

Felszívódás
Orális alkalmazás után a hidroxi-karbamid azonnal felszívódik a gastronintestinalis traktusban. A csúcs plazmakoncentrációt 2 órán belül eléri és 24 óra múlva a szérumkoncentráció gyakorlatilag nulla. A biológiai hasznosulás teljes vagy majdnem teljes mértékű a daganatos betegeknél.
A 6 hónapos–18 éves, sarlósejtes anaemiában szenvedő gyermekeknél a hidroxi-karbamid belsőleges oldat az orális adagolást követően a plazmakoncentráció csúcsát 0–2 óra alatt éri el. Az átlagos csúcs-plazmakoncentrációk és az AUC arányosan növekednek a dózis emelésével.

Egy egészséges felnőtt önkéntesekkel (n = 28) végzett összehasonlító biológiai hasznosulási vizsgálatban kimutatták, hogy 500 mg hidroxi-karbamid belsőleges oldat biológiailag egyenértékű 500 mg-os referencia-kapszulával mind a csúcskoncentráció, mind pedig a görbe alatti terület tekintetében. Statisztikailag szignifikáns csökkenés mutatkozott a csúcskoncentráció eléréséig eltelt időben a hidroxi-karbamid belsőleges oldat alkalmazása kapcsán az 500 mg-os referencia- kapszulához képest (0,5, illetve 0,75 óra, p = 0,0467), ami gyorsabb felszívódásra utal.

Egy sarlósejtes anaemiában szenvedő gyermekekkel végzett vizsgálatban a folyadék formájú és kapszulázott készítmények hasonló görbe alatti területet, csúcskoncentrációt és felezési időt eredményeztek. A farmakokinetikai profilban a legnagyobb különbséget a kapszulához képest a folyékony készítmény lenyelését követően a csúcskoncentráció eléréséig eltelt, rövidebb időt mutató tendencia jelentette, azonban ez a különbség nem érte el a statisztikai szignifikancia szintjét (0,74, illetve 0,97 óra, p = 0,14).

Eloszlás
A hidroxi-karbamid gyorsan eloszlik az emberi szervezetben, bejut a liquorba, megjelenik a peritonealis folyadékban és ascitesben, valamint koncentrálódik a leukocytákban és az erythrocytákban. A hidroxi-karbamid becsült eloszlási térfogata megközelíti a szervezet teljes víztérfogatát. A hidroxi-karbamid orális adagolását követően az eloszlási térfogat körülbelül megegyezik a szervezet teljes víztérfogatával: felnőtteknél 0,48 – 0,90 l/ttkg-ról számoltak be, gyermekeknél pedig 0,7 l/ttkg értéket jelentettek a betegcsoportra vonatkozó becslésként. A hidroxi- karbamid fehérjekötődésének mértéke ismeretlen.

Biotranszformáció
Úgy tűnik, hogy a nitroxil, a hozzá tartozó karboxilsav és a nitrogén-monoxid a metabolitok. Kimutatták, hogy a karbamid a hidroxi-karbamid metabolitja. 30 µM, 100 µM és 300 µM koncentrációban a hidrogén-karbamid in vitro nem metabolizálódik a humán máj mikroszómák citokróm P450 enzimjei által. 10 µM és 300 µM közötti koncentráció között a hidroxi-karbamid nem stimulálja in vitro a rekombináns humán P glikoprotein (P-gl) ATP-áz aktivitását, ami arra utal, hogy a hidroxi-karbamid nem szubsztrátja a P-gp-nek. Ezáltal nem várható kölcsönhatás olyan anyagok egyidejű alkalmazása esetén, amelyek a citokróm P450 vagy a P-gp szubsztrátjai.

Elimináció
A szervezetben a hidroxi-karbamid teljes clearance-e sarlósejtes anaemiában szenvedő felnőtteknél 0,17 l/h/ttkg. Gyermekeknél ugyanez az érték hasonló volt, 0,22 l/h/ttkg.
A hidroxi-karbamid jelentős része nem renalis (főként hepaticus) mechanizmusok révén ürül ki. Felnőtteknél arról számoltak be, hogy az orális dózis körülbelül 37%-ában található meg a változatlan gyógyszer a vizeletben, ha a vesefunkció normális. Gyermekeknél a hidroxi-karbamid változatlanul a vizeletbe kiválasztott része körülbelül 50%.
Felnőtt daganatos betegeknél a hidroxi-karbamid körülbelül 2-3 órás felezési idővel ürült ki. Sarlósejtes anaemiában szenvedő gyermekek esetében az átlagos felezési idő 3,9 óra volt.

Idősek
Bár nincs arra bizonyíték, hogy az életkor befolyásolná a farmakokinetikai/farmakodinámiás összefüggéseket, előfordulhat, hogy az idős betegek érzékenyebbek a hidroxi-karbamid hatásaira, ezért fontolóra kell venni a kezelés alacsonyabb dózissal történő kezdését, majd a dózis fokozott óvatossággal történő emelését. Javasolt a haematológiai paraméterek szoros monitorozása (lásd 4.4 pont).

Vesekárosodás
Mivel a vesén keresztüli kiválasztás az egyik eliminációs útvonal, vesekárosodásban szenvedő betegeknél mérlegelni kell a hidroxi-karbamid dózisának csökkentését. Egy nyílt jelölésű, egyszeri dózisú vizsgálatban sarlósejtes anaemiában szenvedő felnőtteknél a vesefunkciónak a hidroxi- karbamid farmakokinetikájára kifejtett hatását tanulmányozták. Normális vesefunkciójú (CrCl > 90 ml/min), enyhe (CrCl 60–89 ml/min), mérsékelt (CrCl 30–59 ml/min), súlyos fokú vesekárosodást mutató (CrCl 15–29 ml/min), valamint végstádiumú vesebetegségben szenvedő (CrCl < 15 ml/min) betegek egyszeri, 15 mg/ttkg hidroxi-karbamidot kaptak. Végstádiumú vesebetegségben szenvedő betegeknél, illetve azoknál, akiknél a CrCl 60 ml/min alatt volt, a hidroxi-karbamid átlagos expozíciója körülbelül 64%-kal magasabb volt, mint normális vesefunkció esetén.
CrCl <60 ml/min esetén javasolt a kezdő dózist 50%-kal csökkenteni (lásd 4.2 és 4.3 pont). Ezeknél a betegeknél a haematológiai paraméterek szoros monitorozása javasolt.

Májkárosodás
Nem állnak rendelkezésre adatok, amelyek alátámasztanák a májkárosodásban szenvedő betegekre vonatkozó speciális dózismódosítást, azonban biztonságossági megfontolások miatt a hidroxi- karbamid ellenjavallt súlyos fokú májkárosodásban szenvedő betegeknél (lásd 4.3 pont).
Májkárosodásban szenvedő betegeknél javasolt a haematológiai paraméterek szoros monitorozása.

5.3	A preklinikai biztonságossági vizsgálatok eredményei

A preklinikai toxicitási vizsgálatok azt igazolták, hogy patkányoknál, kutyáknál és majmoknál a leggyakrabban megfigyelt hatások közé tartozik a csontvelő-depressio. Egyes fajoknál cardiovascularis és haematológiai hatásokat is megfigyeltek. A majmoknál tett megfigyelések lymphoid atrophiát és degenerációt igazoltak a vékony- és vastagbélben. A toxikológiai vizsgálatok testicularis atrophiát mutattak ki csökkent spermatogenesissel és spermaszámmal patkányoknál, valamint csökkent heretömeggel és spermaszámal egereknél is, kutyáknál pedig a spermatogenesis reverzibilis leállását jegyezték fel.

A hidroxi-karbamid egyértelműen genotoxikus, és bár hagyományos hosszú távú karcinogenitási vizsgálatokat nem végeztek, a hidroxi-karbamid vélhetően több fajnál is karcinogén hatású, ami karcinogén kockázatra utal embernél is.

A hidroxi-karbamid átjut a placentán – ezt olyan anyaállatoknál igazolták, akiket a vemhesség során hidroxi-karbamid expozíciónak tettek ki. Az emberi dózissal összehasonlítható dózisok alkalmazása kapcsán több fajnál, köztük egereknél, hörcsögöknél, macskáknál, kutyáknál és majmoknál számoltak be embriotoxicitásról, amely csökkent magzati életképesség, csökkent élő alomszám és fejlődési visszamaradás képében jelentkezett. A teratogén hatások részlegesen elcsontosodott koponyacsontok, szemüregek hiánya, hydrocephalus, kettős sternebrae és hiányzó lumbalis csigolyák képében jelentek meg.

A hím patkányoknak naponta 60 mg/ttkg dózisban (a javasolt szokásos maximális emberi dózis körülbelül duplája) hidroxi-karbamid here atrophiát, csökkent spermatogenesist és szingifikánsan csökkent megtermékenyítőképességet eredményezett.

Összességében a hidroxi-karbamid-expozíció számos kísérleti állatfajban eredményez eltéréseket és befolyásolja a reprodukciós képességet hím és nőstény állatoknál is.


6.	GYÓGYSZERÉSZETI JELLEMZŐK

6.1	Segédanyagok felsorolása

Xantángumi (E415)
Szukralóz (E955)
Eper aroma
Metil-parahidroxi-benzoát (E218)
Nátrium-hidroxid (E524)
Tisztított víz

6.2	Inkompatibilitások

Nem értelmezhető.

6.3	Felhasználhatósági időtartam

2 év
Első felbontás után: 12 hét.

6.4	Különleges tárolási előírások

Hűtőszekrényben (2 °C–8 °C) tárolandó.

6.5	Csomagolás típusa és kiszerelése

150 ml belsőleges oldatot tartalmazó, III. típusú, barna üvegtartály tömítődugós gyermekbiztonsági zárókupakkal (HDPE feszes polietilén tömítéssel).

Kiszerelésenként egy tartály, egy LDPE adapter és 2 adagolófecskendő (3 ml-ig beosztott fecskendő és 10 ml-ig beosztott fecskendő).

6.6	A megsemmisítésre vonatkozó különleges óvintézkedések és egyéb, a készítmény kezelésével kapcsolatos információk

Biztonságos kezelés
A hidroxi-karbamidot alkalmazó személynek a dózis beadása előtt és után kezet kell mosnia. Az expozíció kockázatának csökkentése érdekében a szülőknek és a gondozóknak eldobható kesztyűt kell viselniük a hidroxi-karbamid alkalmazásakor. A levegőbuborékok minimalizálása érdekében az adagolás előtt tilos felrázni a tartályt.

Kerülni kell a hidroxi-karbamid bőrrel vagy nyálkahártyával való érintkezését. Ha a hidroxi-karbamid mégis érintkezne a bőrrel vagy a nyálkahártyával, azonnal alaposan le kell mosni szappanos vízzel.
Az esetleges kifröccsenéseket azonnal fel kell törölni.

Terhes, terhességet tervező vagy szoptató nők ne alkalmazzák a hidroxi-karbamidot.

Fel kell hívni a szülők/gondozók és a betegek figyelmét arra, hogy a hidroxi-karbamidot gyermekektől elzárva kell tartani. A véletlen lenyelés gyermekek esetében halálos lehet.

Az üveget tartsa jól lezárva a termék épségének védelme és a véletlen kifröccsenés kockázatának minimalizálása érdekében.

A fecskendőket hideg vagy meleg vízzel kell leöblíteni és kimosni, majd teljes mértékben meg kell őket szárítani a következő használat előtt. A fecskendőket higiénikus helyen, a gyógyszerrel együtt kell tárolni.

Megsemmisítés
A hidroxi-karbamid citotoxikus hatású. Bármilyen fel nem használt gyógyszer, illetve hulladékanyag megsemmisítését a helyi előírások szerint kell végrehajtani.


7.	A FORGALOMBAHOZATALI ENGEDÉLY JOGOSULTJA

Nova Laboratories Ireland Limited
3rd Floor
Ulysses House
Foley Street, Dublin 1
D01 W2T2
Írország
Lipomed GmbH
Hegenheimer Strasse 2
79576 Weil am Rhein
Németország


8.	A FORGALOMBAHOZATALI ENGEDÉLY SZÁMA(I)

EU/1/19/1366/001


9.	A FORGALOMBAHOZATALI ENGEDÉLY ELSŐ KIADÁSÁNAK/ MEGÚJÍTÁSÁNAK DÁTUMA

A forgalombahozatali engedély első kiadásának dátuma: 2019. július 01.
A forgalombahozatali engedély legutóbbi megújításának dátuma: 2024. május 16.


10.	A SZÖVEG ELLENŐRZÉSÉNEK DÁTUMA

A gyógyszerről részletes információ az Európai Gyógyszerügynökség internetes honlapján (https://www.ema.europa.eu/) található.

Korlátozott érvényű orvosi rendelvényhez kötött gyógyszer (lásd I. melléklet: Alkalmazási előírás,
4.2 pont).

· Időszakos gyógyszerbiztonsági jelentések (Periodic safety update report, PSUR)

Erre a készítményre a PSUR-okat a 2001/83/EK irányelv 107c. cikkének (7) bekezdésében megállapított és az európai internetes gyógyszerportálon nyilvánosságra hozott uniós referencia-időpontok listája (EURD-lista), illetve annak bármely későbbi frissített változata szerinti követelményeknek megfelelően kell benyújtani.

· Kockázatkezelési terv

A forgalombahozatali engedély jogosultja kötelezi magát, hogy a forgalombahozatali engedély 1.8.2 moduljában leírt, jóváhagyott kockázatkezelési tervben, illetve annak jóváhagyott frissített verzióiban részletezett, kötelező farmakovigilanciai tevékenységeket és beavatkozásokat elvégzi.

A frissített kockázatkezelési terv a következő esetekben nyújtandó be:
· ha az Európai Gyógyszerügynökség ezt indítványozza;
· ha a kockázatkezelési rendszerben változás történik, főként azt követően, hogy olyan új információ érkezik, amely az előny/kockázat-profil jelentős változásához vezethet, illetve (a biztonságos gyógyszeralkalmazásra vagy kockázatminimalizálásra irányuló) újabb, meghatározó eredmények születnek.

· Kockázatminimalizálásra irányuló további intézkedések

Mielőtt a Xromi-t az egyes tagállamokban forgalomba hozzák, a forgalombahozatali engedély jogosultjának meg kell állapodnia a nemzeti illetékes hatósággal az oktatóprogram tartalmáról és formátumáról, beleértve a kommunikáció eszközeit, a terjesztés módját és a program bármely egyéb vonatkozását.

Az oktatóprogram célja a készítmény biztonságos és hatékony alkalmazása, az alább felsorolt kockázatok minimalizálása, valamint a Xromi alkalmazása kapcsán jelentkező mellékhatások súlyának csökkentése.

A forgalombahozatali engedély jogosultja köteles biztosítani, hogy minden tagállamban, ahol a Xromi-t forgalmazzák, valamennyi egészségügyi szakember és beteg/gondozó, aki várhatóan felírja vagy alkalmazza a Xromi-t, elérhesse vagy megkaphassa az alábbi oktatócsomagot:
· orvosoknak szóló oktatóanyag;
· betegeknek szóló tájékoztató csomag.

Az orvosoknak szóló oktatóanyagnak a következőket kell tartalmaznia:
· alkalmazási előírás;
· egészségügyi szakembereknek szóló útmutató.

Az egészségügyi szakembereknek szóló útmutatónak a következő főbb elemeket kell tartalmaznia:
· javallat, adagolás és dózismódosítás;
· a Xromi biztonságos kezelésének leírása, beleértve a gyógyszerelési hiba kockázatát a két eltérő adagolófecskendő használata következtében;
· figyelmeztetések a Xromi alkalmazása kapcsán felmerülő, fontos kockázatokról;
· a betegek átállítása kapszuláról és tablettáról a folyékony gyógyszerformára;
· fogamzásgátlás szükségessége;
· a férfiak nemző- és a nők fogamzóképességével kapcsolatos kockázat, a magzattal és a
                     szoptatással kapcsolatos lehetséges kockázat;
·         a gyógyszer-okozta mellékhatások kezelése.

A betegeknek szóló tájékoztató csomagnak a következőket kell tartalmaznia:
· betegtájékoztató;
· a betegnek/gondozónak szóló útmutató.

A betegnek/gondozónak szóló útmutatónak a következő főbb üzeneteket kell tartalmaznia:
· javallat;
· a készítmény helyes és biztonságos alkalmazására vonatkozó utasítások, beleértve a két különböző adagolófecskendő használatával kapcsolatos, egyértelmű utasításokat a gyógyszerelési hiba kockázatának elkerülése érdekében;
· fogamzásgátlás szükségessége;
· a férfiak nemző- és a nők fogamzóképességével kapcsolatos kockázat, a magzattal és a
          szoptatással kapcsolatos lehetséges kockázat.

























III. MELLÉKLET

CÍMKESZÖVEG ÉS BETEGTÁJÉKOZTATÓ


























A. CÍMKESZÖVEG



A KÜLSŐ CSOMAGOLÁSON FELTÜNTETENDŐ ADATOK

DOBOZ


1.	A GYÓGYSZER NEVE

Xromi 100 mg/ml belsőleges oldat
hidroxi-karbamid


2.	HATÓANYAG(OK) MEGNEVEZÉSE

Milliliterenként 100 mg hidroxi-karbamidot tartalmaz.


3.	SEGÉDANYAGOK FELSOROLÁSA

Tartalmaz továbbá: metil-parahidroxi-benzoátot (E218).
További információért lásd a betegtájékoztatót!


4.	GYÓGYSZERFORMA ÉS TARTALOM

Belsőleges oldat.

Tartály
Tartály adapter
3 ml-es és 10 ml-es adagolófecskendők.


5.	AZ ALKALMAZÁSSAL KAPCSOLATOS TUDNIVALÓK ÉS AZ ALKALMAZÁS MÓDJA(I)

Alkalmazás előtt olvassa el a mellékelt betegtájékoztatót!
Szájon át történő alkalmazásra.
Alkalmazza az orvos utasításai szerint a mellékelt adagolófecskendők segítségével.
Ne rázza fel a tartályt!


6.	KÜLÖN FIGYELMEZTETÉS, MELY SZERINT A GYÓGYSZERT GYERMEKEKTŐL ELZÁRVA KELL TARTANI

A gyógyszer gyermekektől elzárva tartandó!


7.	TOVÁBBI FIGYELMEZTETÉS(EK), AMENNYIBEN SZÜKSÉGES

Citotoxikus. Óvatosan kezelendő!


8.	LEJÁRATI IDŐ

EXP:
12 héttel a felbontás után semmisítse meg.
Felbontás napja: 	


9.	KÜLÖNLEGES TÁROLÁSI ELŐÍRÁSOK

Hűtőszekrényben tárolandó.


10.	KÜLÖNLEGES ÓVINTÉZKEDÉSEK A FEL NEM HASZNÁLT GYÓGYSZEREK VAGY AZ ILYEN TERMÉKEKBŐL KELETKEZETT HULLADÉKANYAGOK ÁRTALMATLANNÁ TÉTELÉRE, HA ILYENEKRE SZÜKSÉG VAN

Bármilyen fel nem használt készítmény, illetve hulladékanyag megsemmisítését a helyi előírások szerint kell végrehajtani.


11.	A FORGALOMBAHOZATALI ENGEDÉLY JOGOSULTJÁNAK NEVE ÉS CÍME

Nova Laboratories Ireland Limited
3rd Floor
Ulysses House
Foley Street, Dublin 1
D01 W2T2
Írország
Lipomed GmbH
Hegenheimer Strasse 2
79576 Weil am Rhein
Németország


12.	A FORGALOMBAHOZATALI ENGEDÉLY SZÁMA(I)

EU/1/19/1366/001


13.	A GYÁRTÁSI TÉTEL SZÁMA

Lot:

15.	AZ ALKALMAZÁSRA VONATKOZÓ UTASÍTÁSOK


16.	BRAILLE-ÍRÁSSAL FELTÜNTETETT INFORMÁCIÓK

Xromi


17.	EGYEDI AZONOSÍTÓ – 2D VONALKÓD

Egyedi azonosítójú 2D vonalkóddal ellátva.


18.	EGYEDI AZONOSÍTÓ OLVASHATÓ FORMÁTUMA

PC
SN
NN


A KÖZVETLEN CSOMAGOLÁSON FELTÜNTETENDŐ ADATOK

TARTÁLY CÍMKÉJE


1.	A GYÓGYSZER NEVE

Xromi 100 mg/ml belsőleges oldat
hidroxi-karbamid


2.	HATÓANYAG(OK) MEGNEVEZÉSE

Milliliterenként 100 mg hidroxi-karbamidot tartalmaz.


3.	SEGÉDANYAGOK FELSOROLÁSA

Tartalmaz továbbá: metil-parahidroxi-benzoátot (E218).
További információért lásd a betegtájékoztatót!


4.	GYÓGYSZERFORMA ÉS TARTALOM

Belsőleges oldat.

150 ml.


5.	AZ ALKALMAZÁSSAL KAPCSOLATOS TUDNIVALÓK ÉS AZ ALKALMAZÁS MÓDJA(I)

Alkalmazás előtt olvassa el a mellékelt betegtájékoztatót!
Szájon át történő alkalmazásra.
Alkalmazza az orvos utasításai szerint a mellékelt adagolófecskendők segítségével.
Ne rázza fel!


6.	KÜLÖN FIGYELMEZTETÉS, MELY SZERINT A GYÓGYSZERT GYERMEKEKTŐL ELZÁRVA KELL TARTANI

A gyógyszer gyermekektől elzárva tartandó!

7.	TOVÁBBI FIGYELMEZTETÉS(EK), AMENNYIBEN SZÜKSÉGES

Citotoxikus. Óvatosan kezelendő!


8.	LEJÁRATI IDŐ

EXP:
12 héttel a felbontás után semmisítse meg.
Felbontás napja: 	


9.	KÜLÖNLEGES TÁROLÁSI ELŐÍRÁSOK

Hűtőszekrényben tárolandó.


10.	KÜLÖNLEGES ÓVINTÉZKEDÉSEK A FEL NEM HASZNÁLT GYÓGYSZEREK VAGY AZ ILYEN TERMÉKEKBŐL KELETKEZETT HULLADÉKANYAGOK ÁRTALMATLANNÁ TÉTELÉRE, HA ILYENEKRE SZÜKSÉG VAN

Bármilyen fel nem használt készítmény, illetve hulladékanyag megsemmisítését a helyi előírások szerint kell végrehajtani.


11.	A FORGALOMBAHOZATALI ENGEDÉLY JOGOSULTJÁNAK NEVE ÉS CÍME

Nova Laboratories Ireland Limited
3rd Floor
Ulysses House
Foley Street, Dublin 1
D01 W2T2
Írország
Lipomed GmbH
Hegenheimer Strasse 2
79576 Weil am Rhein
Németország


12.	A FORGALOMBAHOZATALI ENGEDÉLY SZÁMA(I)

EU/1/19/1366/001


13.	A GYÁRTÁSI TÉTEL SZÁMA

Lot:

15.	AZ ALKALMAZÁSRA VONATKOZÓ UTASÍTÁSOK


16.	BRAILLE-ÍRÁSSAL FELTÜNTETETT INFORMÁCIÓK


17.	EGYEDI AZONOSÍTÓ – 2D VONALKÓD


18.	EGYEDI AZONOSÍTÓ OLVASHATÓ FORMÁTUMA



























B. BETEGTÁJÉKOZTATÓ

Betegtájékoztató: Információk a felhasználó számára

Xromi 100 mg/ml belsőleges oldat
hidroxi-karbamid

Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.

· Tartsa meg a betegtájékoztatót, mert a benne szereplő információkra a későbbiekben is szüksége lehet.
· További kérdéseivel forduljon kezelőorvosához, gyógyszerészéhez vagy a gondozását végző egészségügyi szakemberhez.
· Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.
· Ha Önnél bármilyen mellékhatás jelentkezik, tájékoztassa erről kezelőorvosát. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.

A betegtájékoztató tartalma:

1.	Milyen típusú gyógyszer a Xromi, és milyen betegségek esetén alkalmazható? 
2.	Tudnivalók a Xromi szedése előtt 
3.	Hogyan kell szedni a Xromi-t? 
4.	Lehetséges mellékhatások 
5.	Hogyan kell a Xromi-t tárolni? 
6.	A csomagolás tartalma és egyéb információk 


1.	Milyen típusú gyógyszer a Xromi, és milyen betegségek esetén alkalmazható?

A Xromi hatóanyaga a hidroxi-karbamid, ami a csontvelőben található bizonyos sejtek növekedését és osztódását csökkenti. Ez a hatás a keringő vörösvérsejtek, fehérvérsejtek és vérlemezkék számának csökkenését eredményezi. Sarlósejtes vérszegénységben a hidroxi-karbamid azt is segít megakadályozni, hogy a vörösvértestek felvegyék a kóros sarló alakot.
A sarlósejtes vérszegénység egy örökletes vérképzőszervi rendellenesség, amely a vérben található, korong alakú vörösvértesteket érinti.
Egyes sejtek kórossá, merevvé válnak és félhold vagy sarló alakot vesznek fel, ami vérszegénységet eredményez.
A sarlósejtek továbbá megakadnak a vérerekben és elzárják a véráramlást. Ez akut fájdalommal járó kríziseket és szervkárosodást válthat ki.

A Xromi-t a sarlósejtes vérszegénység által a vérerekben kiváltott elzáródás szövődményeinek megelőzésére alkalmazzák 9 hónapos kortól. A Xromi csökkenti a fájdalmas krízisek számát, valamint a betegségből adódó kórházi kezelés szükségességét.


2.	Tudnivalók a Xromi szedése előtt

Ne szedje a Xromi-t:

· ha Ön allergiás a hidroxi-karbamidra vagy a Xromi (6. pontban felsorolt) egyéb összetevőjére;
· ha súlyos májbetegségben szenved;
· ha súlyos vesebetegségben szenved;
· ha csökkent a vörösvértestek, fehérvérsejtek vagy vérlemezkék termelődése („mieloszuppresszió”), a 3. pontban (Hogyan kell szedni a Xromi-t? Kezelés utánkövetése) leírtak szerint;
· ha Ön terhes vagy szoptat (lásd a „Terhesség, szoptatás és termékenység” című pontot);
· ha antiretrovirális gyógyszereket szed az AIDS betegséget okozó humán immundeficiencia vírus (HIV) kezelésére.

Figyelmeztetések és óvintézkedések

Vizsgálatok és ellenőrzések
A kezelőorvosa vérvizsgálatokat fog végezni:
· a Xromi-kezelés előtt és alatt ellenőrzi a vérképét;
· a Xromi-kezelés előtt és alatt figyelemmel kíséri az Ön májfunkcióját;
· a Xromi-kezelés előtt és alatt figyelemmel kíséri az Ön vesefunkcióját.

A Xromi szedése előtt beszéljen kezelőorvosával, gyógyszerészével vagy a gondozását végző egészségügyi szakemberrel:

· ha rendkívül fáradt, gyenge vagy légszomja van, amelyek a vörösvértestek hiányának (vérszegénység) tünetei lehetnek;
· ha könnyen alakul ki vérzés vagy véraláfutás, amelyek a vérben az ún. vérlemezkék alacsony szintjének tünetei lehetnek;
· ha májbetegségben szenved (további ellenőrzésekre lehet szükség);
· ha vesebetegségben szenved (az adag módosítására lehet szükség);
· ha fekélyek vannak a lábán;
· ha B12-vitamin- vagy folsavhiánya van;
· ha Ön korábban sugár- vagy kemoterápiában részesült, vagy jelenleg bármilyen más daganatkezelésre szolgáló gyógyszert kap, különösen akkor, ha interferonterápiában részesül.

A Xromi beadása előtt beszéljen kezelőorvosával vagy gyógyszerészével, ha nem biztos abban, hogy a fentiek bármelyike vonatkozik-e Önre.

A Xromi szedése során azonnal beszéljen kezelőorvosával:
· Ha fáradtságot, légszomjat, megmagyarázhatatlan véraláfutást vagy vérzést tapasztal – ezek másodlagos leukémia tünetei lehetnek. Másodlagos leukémiáról számoltak be olyan betegeknél, akik a vérrák egyes típusai (mieloproliferatív betegségek, például policitémia) miatt hosszú távon hidroxi-karbamidot kaptak. 
· Ha fekélyei vannak, amelyek a bőr vaszkulitiszes toxicitását jelezhetik. A bőrt érintő vaszkulitiszes toxicitások olyan bőrelváltozások, amelyekről beszámoltak bizonyos típusú vérrákban (mieloproliferatív betegségek) szenvedő betegeknél a hidroxi-karbamiddal történő kezelés során, leggyakrabban olyan betegek esetén, akik kórtörténetében interferonterápia szerepel vagy jelenleg interferonterápiában részesülnek.
· Ha gyanús elváltozásokat észlel a bőrén, mint például új foltok és a meglévő szeplők vagy anyajegyek változásai, amik a bőrrák tünetei lehetnek. Hosszú ideig hidroxi-karbamiddal kezelt betegeknél bőrrákról számoltak be. 
Óvnia kell a bőrét a naptól és rendszeresen önvizsgálatot kell tartania a Xromi-kezelés alatt és annak befejezését követően. A rutin kontrollvizsgálatok során a kezelőorvosa szintén meg fogja vizsgálni a bőrét.

Gyermekek
Ne alkalmazza ezt a gyógyszert 9 hónapos kor alatti gyermekeknél, mivel valószínűleg nem biztonságos.

Egyéb gyógyszerek és a Xromi
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett, valamint szedni tervezett egyéb gyógyszereiről.

Mondja el kezelőorvosának, a gondozását végző egészségügyi szakembernek vagy gyógyszerészének, ha a következő gyógyszerek valamelyikét szedi:

· más mieloszuppresszív gyógyszerek (amelyek a vörösvértestek, a fehérvérsejtek vagy a vérlemezkék termelődését csökkentik);
· sugárkezelés vagy kemoterápia;
· bármely daganatellenes gyógyszer, különösen az interferonkezelés – Xromi-val egyidejűleg alkalmazva nagyobb a mellékhatások – például a vérszegénység – kialakulásának esélye;
· antiretrovirális gyógyszerek (amelyek gátolják vagy elpusztítják a retrovírusokat, mint például a HIV), például didanozin, sztavudin és indinavir (csökkenhet a fehérvérsejtszám);
· élő vakcinák, például kanyaró, mumpsz, rózsahimlő (MMR), bárányhimlő;
· folyamatos glükózmonitorozó (CGM) rendszer, ami az Ön vércukorszintjének mérésére szolgál (a hidroxi-karbamid tévesen megemelheti a szenzor glükózszintjét bizonyos CGM-rendszereknél, és hipoglikémiához vezethet, ha az inzulin adagolásához a szenzor glükózeredményeit használják).

Terhesség, szoptatás és termékenység
Ha Ön gyermeket szeretne, ne szedje a Xromi-t anélkül, hogy előbb kikérné a kezelőorvosa tanácsát. Ez férfiakra és nőkre egyaránt vonatkozik. A Xromi károsíthatja a hímivarsejteket és a petesejteket.
A Xromi terhesség során nem alkalmazható. Lehetőség szerint a teherbe esés előtt 3–6 hónappal le kell állítani a Xromi-kezelést.

Haladéktalanul keresse fel kezelőorvosát, ha úgy gondolja, hogy terhes lehet.

Önnek és partnerének hatékony fogamzásgátló módszert kell alkalmazniuk a Xromi-kezelés előtt, alatt és után. A hatékony fogamzásgátló módszerek alkalmazását a Xromi-kezelés befejezése után is folytatni kell legalább 6 hónapig a női és 3 hónapig a férfi betegek esetén.
Xromi-val kezelt férfi betegek esetén, amennyiben a partnere teherbe esik vagy gyermeket szeretne, a kezelőorvosa megbeszéli Önnel a Xromi-kezelés folytatásának lehetséges előnyeit és kockázatait.

A Xromi hatóanyaga, a hidroxi-karbamid bejut az anyatejbe. Ne szoptasson a Xromi szedése alatt. Ezzel kapcsolatban forduljon kezelőorvosához vagy gyógyszerészéhez.

A készítmény hatásai a gépjárművezetéshez és a gépek kezeléséhez szükséges képességekre
A Xromi álmosító hatással lehet Önre. Ne vezessen és ne kezeljen gépeket, kivéve, ha bebizonyosodott, hogy a gyógyszer nincs ilyen hatással Önre és megbeszélte ezt a kezelőorvosával.

A Xromi metil-parahidroxi-benzoátot (E218) tartalmaz.
A Xromi metil-parahidroxi-benzoátot (E218) tartalmaz, amely (esetleg későbbiekben jelentkező) allergiás reakciókat okozhat.


3.	Hogyan kell szedni a Xromi-t?

A gyógyszert mindig a kezelőorvosa vagy gyógyszerésze által elmondottaknak megfelelően szedje. Amennyiben nem biztos az adagolást illetően, kérdezze meg kezelőorvosát vagy gyógyszerészét.

A Xromi-t kizárólag a vérrel kapcsolatos betegségek kezelésében tapasztalt szakorvos írhatja fel Önnek.

· Ha Ön Xromi-t szed, a kezelőorvosa rendszeres vérvizsgálatokat fog Önnél végezni. Ez arra szolgál, hogy ellenőrizze a vérében a sejtek számát és típusát, valamint ellenőrizze a mája és a veséje működését.
· Az alkalmazott adag függvényében ezeket a vizsgálatokat kezdetben havonta, majd 2-3 havonta végzik el.
· Az eredmények függvényében a kezelőorvosa módosíthatja a Xromi adagját.

Amennyiben nem biztos az adagolást illetően, kérdezze meg kezelőorvosát vagy gyógyszerészét. A szokásos kezdőadag felnőttek, serdülők és legalább 9 hónapos gyermekek számára 15 mg/testtömegkg naponta, a szokásos fenntartó adag pedig 20–25 mg/ttkg között van. Az Ön számára megfelelő adagot kezelőorvosa fogja előírni. Olykor, például bizonyos vizsgálatok eredményeként, az orvos módosíthatja a Xromi adagját. Amennyiben nem biztos az adagolást illetően, minden esetben kérdezze meg kezelőorvosát vagy a gondozását végző egészségügyi szakembert.

A Xromi egyidejű alkalmazása étellel és itallal
A gyógyszert étkezés közben vagy étkezés után, a nap bármely időszakában beveheti, azonban fontos, hogy mindig ugyanabban az időpontban, mindig étkezés közben vagy mindig étkezés után alkalmazza.

Alkalmazása időseknél
Előfordulhat, hogy Ön érzékenyebb a Xromi hatásaira és szükség lehet arra, hogy a kezelőorvosa kisebb adagot adjon Önnek.

Ha vesebetegsége van
Szükség lehet arra, hogy a kezelőorvosa kisebb adagot adjon Önnek.
Ne szedje a Xromi-t, ha súlyos vesebetegségben szenved.

Kezelés
A Xromi csomagolása egy gyógyszeres tartályt, egy kupakot, egy adaptert és két adagolófecskendőt (3 ml-es fecskendő és 10 ml-es fecskendő) tartalmaz. Mindig a mellékelt fecskendők segítségével vegye be a gyógyszert.

Fontos, hogy a megfelelő adagolófecskendőt használja a gyógyszer bevételéhez. Kezelőorvosa vagy gyógyszerésze elmondja Önnek, hogy az előírt adag függvényében melyik fecskendőt kell használni.

A kisebb, 3 ml-es fecskendő, amely 0,5 ml-től 3  ml-ig tartalmaz beosztásokat, a legfeljebb 3 ml-es adagok kimérésére szolgál. Ezt kell használnia, ha legfeljebb 3 ml gyógyszert kell szednie (0,1 ml-es beosztásonként 10 mg hidroxi-karbamidot tartalmaz).
A nagyobb, 10 ml-es fecskendő, amely 1 ml-től 10  ml-ig tartalmaz beosztásokat, a 3 ml-nél nagyobb adagok kimérésére szolgál. Ezt kell használnia, ha a gyógyszert 3 ml-t meghaladó mennyiségben kell szednie (0,5 ml-es beosztásonként 50 mg hidroxi-karbamidot tartalmaz).

Ha Ön a gyógyszer beadásában segédkező szülő vagy gondozó, minden adagolás előtt és után mosson kezet. Azonnal törölje fel, ha a gyógyszer kifröccsent. Az érintkezés kockázatának csökkentése érdekében eldobható kesztyűket kell használni a Xromi kezelése során. A levegőbuborékok minimalizálása érdekében ne rázza fel a tartályt az adag bevétele előtt.

Ha a Xromi a bőrre kerül, a szembe vagy az orrba jut, azonnal alaposan le kell mosni szappanos vízzel.

A gyógyszer alkalmazásakor kövesse az alábbi utasításokat:

1. A Xromi alkalmazása előtt vegyen fel eldobható kesztyűt.
2. Távolítsa el a tartály kupakját (1. ábra) és erősen nyomja bele az adaptert a tartály tetejébe, majd hagyja ott a későbbi adagoláshoz (2. ábra).
3. Nyomja az adagolófecskendő hegyét az adapter nyílásába (3. ábra). A helyes adag beadása érdekében kezelőorvosa vagy gyógyszerésze elmondja Önnek, hogy melyik fecskendőt használja: a 3 ml-eset vagy a 10 ml-eset fecskendő.
4. Fordítsa a tartályt fejjel lefelé (4. ábra).
5. Húzza vissza a fecskendő dugattyúját és szívja fel a gyógyszert a tartályból a fecskendőbe. Húzza vissza a dugattyút a skálának addig a pontjáig, amely megfelel az előírt adagnak (4. ábra). Ha nem biztos abban, hogy mennyi gyógyszert kell felszívnia a fecskendőbe, minden esetben kérdezze meg kezelőorvosát vagy a gondozását végző egészségügyi szakembert.
6. Fordítsa vissza a tartályt az eredeti pozícióba és óvatosan húzza ki a fecskendőt az adapterből. A fecskendőt ne a dugattyúnál, hanem a testénél fogva tartsa.
7. Óvatosan helyezze a fecskendő végét a szájába, az orca belseje felé irányítva.
8. Lassan és óvatosan nyomja le a dugattyút, hogy a készítmény kipréselődjön az orca belseje felé. Nyelje le a készítményt. NE nyomja erőteljesen a dugattyút, és ne a száj hátulsó része vagy a torok felé préselje a készítményt, mert félrenyelheti.
9. Vegye ki a fecskendőt a szájából.
10. Nyelje le a belsőleges oldat adagját, és igyon egy kevés vizet, hogy biztosan ne maradjon gyógyszer a szájában.
11. Rakja vissza a tartály kupakját úgy, hogy közben az adaptert ne távolítsa el. Győződjön meg róla, hogy a kupak jól záródik.
12. Mossa el a fecskendőt hideg vagy meleg csapvízzel és alaposan öblítse le. Tartsa a fecskendőt a víz alá és mozgassa a dugattyút fel és le több alkalommal, hogy a fecskendő belseje tiszta legyen. Hagyja teljesen megszáradni a fecskendőt, mielőtt ismételten használná az adagoláshoz. A fecskendőt higiénikus helyen, a gyógyszerrel együtt kell tárolni.

Ismételje meg a fentieket minden adagolásnál a kezelőorvosa vagy gyógyszerésze utasításainak megfelelően.

Ha az előírtnál több Xromi-t vett be
Ha az előírtnál több Xromi-t vett be, haladéktalanul forduljon kezelőorvosához vagy menjen kórházba. Vigye magával a gyógyszer dobozát és ezt a betegtájékoztatót. A Xromi túladagolásának leggyakoribb tünetei a következők:
· a bőr kivörösödése;
· érzékenység (fájdalmas érintés) és duzzanat a tenyéren és a talpon, majd a kezek és a lábfejek hámlása;
· a bőr erős pigmentációja (helyi színváltozás);
· érzékenység vagy duzzanat a szájban.

Ha elfelejtette bevenni a Xromi-t
Tájékoztassa a kezelőorvosát. Ne vegyen be kétszeres adagot a kihagyott adag pótlására.

Ha idő előtt abbahagyja a Xromi szedését
Ne hagyja abba a gyógyszer szedését anélkül, hogy kezelőorvosa erre kérné. Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét.


4.	Lehetséges mellékhatások

Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

Ha Önnél az alábbi súlyos mellékhatások bármelyike jelentkezik, haladéktalanul tájékoztassa erről kezelőorvosát vagy menjen kórházba:

Nagyon gyakori (10-ből több mint 1 beteget érinthet):
· súlyos fertőzés;
· láz vagy hidegrázás;
· Fáradtság és/vagy sápadtság.

Gyakori (10-ből legfeljebb 1 beteget érinthet):
· megmagyarázhatatlan véraláfutás (vérgyülem a bőr alatt) vagy vérzés;
· fekély (nyílt bőrfertőzés) a bőrön.

Nem gyakori (100-ból legfeljebb 1 beteget érinthet):
· a szemfehérje vagy a bőr sárgasága (sárgaság).

Ritka (1000-ből legfeljebb 1 beteget érinthet):
· a lábon található fekélyek vagy sebek.

Nagyon ritka (10 000-ből legfeljebb 1 beteget érinthet):
· bőrgyulladás, ami vörös, hámló foltokat okozhat, amelyek akár ízületi fájdalommal együtt is jelentkezhetnek.

Az egyéb, fent nem említett mellékhatásokat az alábbiakban soroljuk fel. Beszéljen kezelőorvosával, ha aggályai merülnek fel bármely mellékhatással kapcsolatosan.

Nagyon gyakori (10-ből több mint 1 beteget érinthet):
· spermiumok hiánya vagy alacsony száma az ondóban (azoospermia vagy oligospermia).

Gyakori (10-ből legfeljebb 1 beteget érinthet):
· hányinger;
· fejfájás;
· szédülés;
· székrekedés;
· a bőr, a köröm és a száj elsötétedése;
· bőrszárazság;
· hajhullás.

Nem gyakori (100-ból legfeljebb 1 beteget érinthet):
· viszkető, vörös kiütések a bőrön;
· hasmenés;
· hányás;
· gyulladás vagy fekély a szájban;
· emelkedett májenzimszintek.

Egyéb mellékhatások (a mellékhatás-gyakoriság a rendelkezésre álló adatok alapján nem becsülhető meg):
· elszórt esetekben a vérsejtek rosszindulatú megbetegedése (leukémia);
· bőrrákok idős betegeknél;
· gyomorfájás vagy gyomorégés;
· gyomor-bélrendszeri fekély;
· láz;
· menstruáció hiánya (amenorrea);
· testtömeg-gyarapodás;
· a vérvizsgálatok során kimutatott alacsony D-vitamin-szint;
· a vérvizsgálatok során kimutatott alacsony magnéziumszint;
· vérzés.

Mellékhatások bejelentése
Ha Önnél bármilyen mellékhatás jelentkezik, tájékoztassa erről kezelőorvosát, gyógyszerészét vagy a gondozását végző egészségügyi szakembert. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. Függelékben található elérhetőségeken keresztül. A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.


5.	Hogyan kell a Xromi-t tárolni?

· A gyógyszer gyermekektől elzárva tartandó! A véletlen lenyelés gyermekek esetében halálos lehet.
· A dobozon és a tartályon feltüntetett lejárati idő {EXP} után ne szedje ezt a gyógyszert. A lejárati idő az adott hónap utolsó napjára vonatkozik.
· A tartály felbontása után 12 hét elteltével a fel nem használt tartalmat meg kell semmisíteni.
· Hűtőszekrényben (2 °C–8 °C) tárolandó.
· A tartályt tartsa jól lezárva, hogy megakadályozza a készítmény esetleges megromlását és csökkentse a véletlen kifröccsenés kockázatát.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.


6.	A csomagolás tartalma és egyéb információk

Mit tartalmaz a Xromi?
A készítmény hatóanyaga a hidroxi-karbamid. Az oldat milliliterenként 100 mg hidroxi-karbamidot tartalmaz.

Egyéb összetevők: xantángumi, szukralóz (E955), eper aroma, metil-parahidroxi-benzoát (E218), nátrium-hidroxid és tisztított víz. Lásd 2. pont (A Xromi metil-parahidroxi-benzoátot tartalmaz).

Milyen a Xromi külleme és mit tartalmaz a csomagolás?
A Xromi átlátszó, színtelen vagy halványsárga belsőleges oldat. Gyermekbiztonsági zárókupakkal ellátott, 150 ml-es üveg tartályban kerül forgalomba. Csomagolásonként egy tartály, egy adapter és két adagolófecskendő (3 ml-ig beosztott fecskendő és 10 ml-ig beosztott fecskendő). Kezelőorvosa vagy gyógyszerésze elmondja Önnek, hogy az előírt adag függvényében melyik fecskendőt kell használni.

A forgalombahozatali engedély jogosultja
Nova Laboratories Ireland Limited
3rd Floor
Ulysses House
Foley Street, Dublin 1
D01 W2T2
Írország
Lipomed GmbH
Hegenheimer Strasse 2
79576 Weil am Rhein
Németország

Gyártó
Pronav Clinical Ltd. 
Unit 5 
Dublin Road Business Park
Carraroe, Sligo 
F91 D439 
Írország

A betegtájékoztató legutóbbi felülvizsgálatának dátuma:

A gyógyszerről részletes információ az Európai Gyógyszerügynökség internetes honlapján (https://www.ema.europa.eu/) található.

